text: Voldsom brand lagde kolonihavehus i ruiner
  16 juni 2018 kl. 05.17
  Et kolonihavehus nedbrændte natten til lørdag ved en voldsom brand i Esbjerg.
  Sydvestjysk Brandvæsen blev alarmeret kort efter klokken 03. Da brandbiler og mandskab nåede frem til det brændende hus på  Thomsens Alle i Esbjerg, var huset overtændt og omspændt af flammerne.
  - Der var heldigvis ikke nogen, der overnattede i huset, som vi ikke kunne redde fra at brænde ned. Til gengæld kunne vi hindre, at ilden bredte sig til andre huse, siger indsatsleder Niels Holm Sydvestjysk Brandvæsen, lørdag morgen til TV SYD.
  Slukningsarbejdet stod på i tre timer. Der er umiddelbart ikke nogen forklaring på, hvordan branden er opstået. Når brandstedet er kølet tilstrækkelig ned, vil Syd- og Sønderjyllands Politi foretage brandtekniske undersøgelser for at få fastlagt brandårsagen.
  